ಕಿಡ್‌ಮನ್ ಎರಡು ಬಾರಿ ವಿವಾಹ ವಾಗಿದ್ದಾರೆ. 1990ರಲ್ಲಿ ಟಾಮ್ ಕ್ರೂಸ್‌ರೊಂದಿಗೆ ನಟಿಸಿದ, ಡೇಸ್ ಆಫ್ ತಂಡರ್ ಚಿತ್ರದ ಚಿತ್ರೀಕರಣದ ಸಂದರ್ಭಗಳಲ್ಲಿ ಟಾಮ್ ಕ್ರೂಸ್‌ ಅವರೊಂದಿಗೆ ಪ್ರಣಯ ಸಲ್ಲಾಪಗಳಲ್ಲಿ ತೊಡಗಿದ್ದರು. ಇದಾದ ಕೆಲವೇ ದಿನಗಳಲ್ಲಿ ಅಂದರೆ 1990ರ ಕ್ರಿಸ್ಮಸ್‌ ದಿನ ಟಾಮ್ ಕ್ರೂಸ್‌‍ ಮತ್ತು ಕಿಡ್‌ಮನ್ ಇಬ್ಬರು ಟೆಲ್ಯೂರೈಡ್ ಕೊಲೊರಾಡೊದಲ್ಲಿ ನಡೆದ ಮದುವೆ ಸಮಾರಂಭದಲ್ಲಿ ವೈವಾಹಿಕ ಜೀವನಕ್ಕೆ ಕಾಲಿಟ್ಟರು. ನಂತರ ಈ ಜೋಡಿಯು ಇಬ್ಬರು ಮಕ್ಕಳನ್ನು ದತ್ತು ಪಡೆದರು ಮಗಳು ಇಸಾಬೆಲ್ ಜಾನ್ (ಜನನ 1992) ಮತ್ತು ಮಗ ಕೊನೊರ್ ಆಂಥೋನಿ(ಜನನ 1995). ಇವರಿಬ್ಬರು ತಮ್ಮ ಹತ್ತನೇ ವಿವಾಹ ವಾರ್ಷಿಕೋತ್ಸವದ ನಂತರ ಬೇರೆಯಾದರು. ಆಗ ಮೂರು ತಿಂಗಳ ಗರ್ಭಿಣಿಯಾಗಿದ್ದ ಕಿಡ್‌ಮನ್‌ ಗರ್ಭಸ್ರಾವಕ್ಕೀಡಾದರು. ಫೆಬ್ರವರಿ 2001ರಲ್ಲಿ ಕ್ರೂಸ್‌ ವಿವಾಹ ವಿಚ್ಛೇದನ ಪಡೆಯಲು ಅರ್ಜಿ ಸಲ್ಲಿಸಿದರು.